Infoboks

Pilen peger mod Danmark for kontraktløse Frederik Tingager, der er en ombejlet herre efter ophævelsen med tyske Eintracht Braunschweig.

Frederik Tingager er en ombejlet herre. Mellem jul og nytår fik midtstopperen ophævet sin kontrakt med tyske Eintracht Braunschweig og siden har der været stor interesse for ham.

25-årige Tingager har fået en masse muligheder, både i ind- og udland, men pilen peger lige nu mod Danmark, fortæller hans agent Mads Bach Lund.

- Han har fået muligheden for at blive i Tyskland, der er en mulighed i Holland og så er der en masse muligheder i Skandinavien inklusive Danmark, siger Bach Lund til bold.dk.

- Vi har vurderet, hvad han gerne vil opnå med sit klubskifte, og er nået frem til, at pilen peger i retning af at vi finder noget i Danmark. Det giver rigtig god mening både på den korte og lange bane.

Det er stadig meget tidligt i transfervinduet og Mads Bach Lund kan ikke afvise, at der kan dukke flere henvendelser op, som de skal se nærmere på. Men de vil også gerne have Tingager på plads i en klub, hvor han kan få opstarten med.

- Vi er ikke stressede af at skulle træffe en beslutning her og nu, men opstarten går også snart i gang. De fleste klubber starter op mandag. Vi har torsdag i dag, så vi kunne godt tænke os, at han er et sted fra på mandag, slutter han.

Frederik Tingager fik sit store gennembrud i dansk fodbold, da han fra 2016 til 2018 tørnede ud for OB i Superligaen.

nanna@bold.dk

